কোত দিভোয়ারের ভূগোল
টেমপ্লেট:MapLibrary কোত দিভোয়ার (আইভরি কোস্ট) দক্ষিণ পশ্চিম আফ্রিকায় অবস্থিত সাহারা-নিম্ন আফ্রিকার দেশ। দেশটি প্রায় বর্গাকৃতির। এর দক্ষিণ সীমান্ত উত্তর আটলান্টিক সাগরের গিনি উপসাগরের উপকূল ঘেঁষে ৫১৫ কিমি (৩২০ মাইল) পর্যন্ত বিস্তৃত। অন্য তিন দিকে আফ্রিকার পাঁচটি দেশের সাথে দেশটির মোট ৩,৪৫৮ কিমি (২,১৪৯ মাইল) সীমানা রয়েছে; তন্মধ্যে দক্ষিণ-পশ্চিমে লাইবেরিয়ার সাথে ৭৭৮ কিমি (৪৮৩ মাইল), উত্তর-পশ্চিমে গিনির সাথে ৮১৬ কিমি (৫০৭ মাইল), উত্তর-উত্তরপশ্চিমে মালির সাথে ৫৯৯ কিমি (৩৭২ মাইল), উত্তর-উত্তরপূর্বে বুর্কিনা ফাসোর সাথে ৫৪৫ কিমি (৩৩৯ মাইল) এবং পূর্বে ঘানার সাথে ৭২০ কিমি (৪৪৭ মাইল) সীমানা রয়েছে। কোত দিভোয়ারের মোট আয়তন ৩২২,৪৬৩ বর্গকিমি (১২৪,৫০০ বর্গমাইল), যার ৩১৮,০০৩ বর্গকিমি (১২২,৭৮০ বর্গমাইল) স্থলভাগ এবং ৪,৪৬০ বর্গকিমি (১,৭২০ বর্গমাইল) জলভাগ। দেশটি মূলত একটি বড় মালভূমি যা সমুদ্রতল ধীরে ধীরে উত্তরে প্রায় ৫০০ মিটার উচ্চতায় পৌঁছেছে। দক্ষিণ-পশ্চিমে রয়েছে আর্দ্র, ঘন ক্রান্তীয় অরণ্য। উত্তরে সুদানীয় সাভান্না তৃণভূমির অংশবিশেষ। গিনি ও লাইবেরিয়ার সাথে সীমান্তে অবস্থিত নিম্বা পর্বত (১৭৫২ মি) দেশটির সর্বোচ্চ বিন্দু।